黄庭坚
次前韵谢与迪惠所作竹五幅
吾宗墨修竹，心手不自知。
天公造化炉，揽取如拾遗。
风雪烟雾雨，荣悴各一时。
此物抱晚节，君又润色之。
抽萌或发石，悬箠有阽危。
林梢一片雨，造次以笔追。
猛吹万籁作，微凉大音希。
霜兔束毫健，松烟泛砚肥。
磐桓未落笔，落笔必中宜。
今代捧心学，取笑如东施。
或可遗巾帼，选耎如辛毗。
生枝不应节，乱叶无所归。
非君一起予，衰病岂能诗。
忆君初解鞍，新月挂弯眉。
夜来上金镜，坐叹光景驰。
我有好东绢，晴明要会期。
猗猗淇园姿，此君有威仪。
愿作数百竿，水石相因依。
他年风动璧，洗我别後思。
开图慰满眼，何时遂臻兹。